-Eg dugi sera illa at ímynda mær okkum fara í beinleiðis kapping við Atlantsflog og harvið landskassan um gestirnar. Tí hava vit valt at støðga á við okkara útbyggingarætlanum. Soleiðis sigur Svend Aage Ellefsen, stjóri fyri Hotel Streym yviri við Strond í Havn. Fyri stuttum keypti felagið, ið eigur hotellið hotellið, grannabygningin eystanfyri, har tað fyrr hevur verið ein heilsumiðstøð, og har ein kinesisk matstova heldur til í einum parti av niðjaru hæddini. -Ætlani var at víðka hotellið yvir í tann bygningin eisini. Men eftir at vit nú hava frætt um stóru ætlanirnar hjá almenna flogfelagnum, hava vit valt at støðga á og síggja hvat hendir. -Vit skilja á lagnum, at Atlantsflog ætlar sær nú at selja pakkaferðir, og tá hugsað verður um, at tað í løtuni bert verða seld 96 kømur um samdøgrið í miðal í vetrarmánaðunum, so dugi eg illani at ímynda mær okkara lítla hotell fara í kapping við Atlantsflog og harvið landskassan, umframt allar hinar hotellætlanirnar, sum liggja á borðinum í løtuni, sigur Svend Aage Ellefsen. Aktuellu hotelætlanirnar, sum eru meira ella minni klárar at fara undir, vísa, at ætlanir eru um at byggja yvir 400 kømur í høvuðsstaðnum komandi árini.